આરોગ્ય નિષ્ણાતો એમ કહે છે કે જો તમે ભોજનની ભરપૂર મજા અને ફાયદો લેવા માગતા હો તો જમવામાં પ્રૉટિન, ફાઇબર, કેલ્શિયમના આધાર પર નહીં પરંતુ તેના રંગોનો આધાર લો. રંગોના આધારે ભોજન પસંદ કરવાથી તમારા મગજને સંતુષ્ટિ મળશે. મન તરોતાજા રહેશે. રંગીન ભોજનથી શરીરને પૂરી રીતે પોષક તત્ત્વો મળે છે. ઘણા લોકો કહેતા હોય છે કે તેમને શાકનો રંગ લાલ જોઈએ. તેમાં તેમને એ મહત્ત્વ નથી કે મરચું ઓછું પડે છે કે વધુ. તો ઘણા લોકો કહેતા હોય કે દાળ કે ખીચડી પીળી જ ભાવે. કેટલાકને ખીચડી લીલી ભાવે છે. આમ, લોકોને સ્વાદની સાથે રંગની પણ પરવા હોય છે અને તેના લીધે પોષક તત્ત્વો ભરપૂર મળે છે. અને એટલે જ અમે તમારા મનપસંદ તિરંગાના ત્રણ રંગોને તમારા ભોજનમાં સામેલ કરવા સૂચન કરીએ છીએ.